


Na osnovu člana 19. stav 1. tačka 7) Zakona o Narodnoj skupštini („Službeni glasnik RS”, broj 9/10), člana 30. stav 3. Zakona o slobodnom pristupu informacijama od javnog značaja („Službeni glasnik RS”, broj 120/04, 54/07, 104/09, 36/10 i 105/21) i člana 73. stav 3. Zakona o zaštiti podataka o ličnosti („Službeni glasnik RS”, broj 87/18) predsednik Narodne skupštine 

RASPISUJE JAVNI POZIV
ZA PRIJAVLjIVANjE ZA KANDIDATA ZA POVERENIKA 
ZA INFORMACIJE  OD JAVNOG ZNAČAJA I ZAŠTITU PODATAKA O LIČNOSTI

1. Raspisuje se Javni poziv za prijavljivanje za kandidata za Poverenika za informacije od javnog značaja i zaštitu podataka o ličnosti (u daljem tekstu: Javni poziv).

2. Narodna skupština bira Poverenika za informacije od javnog značaja i zaštitu podataka o ličnosti (u daljem tekstu: Poverenik) većinom glasova svih narodnih poslanika, na predlog odbora nadležnog za državnu upravu (u daljem tekstu: Odbor).

3. Poverenik se bira na vreme od osam godina, bez mogućnosti ponovnog izbora na ovu funkciju.
4. Za Poverenika može biti izabrano lice koje ispunjava uslove iz člana 30. st. 15. do 18. Zakona o slobodnom pristupu informacijama od javnog značaja i čl. 73. stav 3. i 75. Zakona o zaštiti podataka o ličnosti to:
1) Za Poverenika se bira lice s priznatim ugledom i stručnošću u oblasti zaštite i unapređenja ljudskih prava; 
2) Poverenik može biti lice koje ispunjava uslove za rad u državnim organima, koje je završilo pravni fakultet i ima najmanje deset godina radnog iskustva;
3) Poverenik ne može da obavlja drugu javnu funkciju ili profesionalnu delatnost, kao i drugu dužnost ili posao koji bi mogao uticati na njegovu samostalnost i nezavisnost; 
4) Poverenik ne može biti član političke stranke; 
5) Poverenik mora da ima potrebno stručno znanje i iskustvo u oblasti zaštite podataka o ličnosti. 
5. Prijava na Javni poziv dostavlja se u pismenom obliku (po pravilu, na obrascu koji je sastavni deo ove odluke, a koji se može preuzeti na veb-prezentaciji Narodne skupštine www.parlament.rs) i mora da sadrži lično ime, adresu prebivališta, broj telefona za kontakt, adresu za prijem elektronske pošte i potpis zainteresovanog lica.
Prijava po Javnom pozivu podnosi se Odboru neposredno ili poštom preporučeno, na adresu: Narodna skupština Republike Srbije, Odbor za pravosuđe, državnu upravu i lokalnu samoupravu, Beograd, Kralja Milana 14, sa naznakom „Za Javni poziv za prijavljivanje za kandidata za Poverenika”.

6. Uz prijavu, podnosilac prijave prilaže sledeću dokumentaciju:
1) Biografiju;
2)  Isprave kojima se dokazuje ispunjenost uslova za rad u državnim organima:
- isprava o očitanoj ličnoj karti sa mikrokontrolerom (čipom), odnosno fotokopija lične karte bez mikrokontrolera;
-diploma ili uverenje o završenom pravnom fakultetu (overena fotokopija);
3) Isprave kojima se dokazuje radno iskustvo  od namanje deset godina  (rešenja, potvrde i drugi akti iz kojih se vidi na kojim poslovima i sa kojom stručnom spremom je stečeno iskustvo);
 4) Isprave kojima se dokazuje potrebno stručno znanje i iskustvo u oblasti zaštite podataka o ličnosti (rešenja, potvrde i drugi akti iz kojih se vidi na kojim poslovima i sa kojom stručnom spremom je stečeno znanje i iskustvo).
Fotokopije dokumenata koji se prilažu uz prijavu overavaju se kod javnog beležnika, osim na područjima gradova i opština za koja nisu imenovani javni beležnici (u kojima fotokopiju može overiti osnovni sud, sudska jedinica, prijemna kancelarija osnovnog suda ili opštinska uprava).

7. Rok za prijavljivanje na Javni poziv je 30 dana od dana njegovog objavljivanja na veb-prezentaciji Narodne skupštine i u najmanje jednom dnevnom listu koji se distribuira na celoj teritoriji Republike Srbije. 
8. U roku od 15 dana od isteka roka za prijavljivanje na Javni poziv, Odbor utvrđuje i na veb-prezentaciji Narodne skupštine objavljuje spisak prijavljenih lica koja ispunjavaju uslove za izbor na funkciju Poverenika, sa njihovim biografijama. U istom roku Odbor dostavlja poziv poslaničkim grupama u Narodnoj skupštini da sa spiska prijavljenih lica koji ispunjavaju uslove za izbor na funkciju Poverenika predlože kandidata za Poverenika.
Poslanička grupa može da predloži kandidata za Poverenika tek po isteku 15 dana od dana objavljivanja spiska prijavljenih lica koji ispunjavaju uslove za izbor na funkciju Poverenika na veb-prezentaciji Narodne skupštine.
Više poslaničkih grupa mogu da predlože zajedničkog kandidata za Poverenika.

9. Pre utvrđivanja predloga za izbor Poverenika, Odbor sa kandidatima koje su predložile poslaničke grupe obavlja javni razgovor na kojem se kandidatima omogućuje da iznesu svoje stavove o ulozi i načinu ostvarivanja funkcije Poverenika.

10. Predlog za izbor Poverenika utvrđuje se većinom glasova od ukupnog broja članova Odbora.

11. Javni poziv se, istog dana, objavljuje na veb prezentaciji Narodne skupštine i u najmanje jednom dnevnom listu koji se distribuira na celoj teritoriji Republike Srbije.

